### Beslutninger

Borgmesteren besvarede forespørgslen i byrådets møde den 9. april 2025.

###

FORESPØRGSEL FRA KF, SF, V, EL, RV, LA, DD, M OG ALT

Baggrund: Forløbet omkring [adresse] og særligt Nyt Aarhus Stadion har været præget af betydelige økonomiske udfordringer. Den uvildige advokatundersøgelse peger desuden på en række kritisable forhold i håndteringen af projektets økonomi, organisering samt orienteringen af byrådet. Det rejser spørgsmål til Borgmesterens Afdelings rolle og ansvar i forløbet. På den baggrund fremsætter ovenstående partier denne forespørgselsdebat.

Spørgsmål til besvarelse af borgmesteren:

1. Understøttelse af den politiske styregruppe:

Hvordan har Borgmesterens Afdeling konkret understøttet den politiske styregruppe i arbejdet med Nyt Aarhus Stadion? Hvilken rolle har afdelingen haft i udarbejdelsen og kvalitetssikringen af materiale til styregruppens møder?

2. Flytning af Kongelundens Sekretariat:

Hvornår blev beslutningen om at overføre Kongelundens Sekretariat fra Borgmesterens Afdeling til Kultur og Borgerservice truffet? Hvem traf beslutningen, og hvad var baggrunden herfor?

3. Kommissorium og ansvarsfordeling i styregruppen:

Hvorfor blev der ikke fra start udarbejdet et klart kommissorium for styregruppen? Og hvordan har ansvarsfordelingen mellem donorerne, AGF og [adresse] været defineret ved nedsættelsen af styregruppen?

4. Manglende oplysning om overskridelse ved byrådsbehandlingen i januar 2024:

Det fremgår af advokatundersøgelsen, at byrådet ikke blev oplyst om overskridelsen af targetsummen ved byrådsbehandlingen i januar 2024. Hvorfor valgte Borgmesterens Afdeling ikke at oplyse byrådet om dette forhold?

5. Manglende økonomisk redegørelse til byrådet efter styregruppemødet den 21. juni 2024:

På styregruppemødet den 21. juni 2024 blev det gjort klart, at der var en økonomisk ubalance på 125,4 mio. kr. Hvorfor valgte Borgmesterens Afdeling ikke at fremsende en økonomisk redegørelse til byrådet i forlængelse af dette møde?

6. Manglende orientering af byrådet ved budgetvedtagelsen:

Ifølge advokatundersøgelsen blev arbejdet med at udarbejde en indstilling om tillægsbevilling igangsat i slutningen af september 2024, samtidig med at byrådet behandlede og vedtog budgettet for 2025. Hvorfor blev byrådet ikke orienteret om den markante budgetoverskridelse i forbindelse med 2. behandlingen af budgettet den 9. oktober 2024?

7. Økonomiske overvejelser i budgetforhandlingerne:

Hvordan har Borgmesterens Afdeling forholdt sig til spørgsmålet om at gøre stadionprojektets økonomi til en del af de sideløbende budgetforhandlinger for 2025? Hvilke lovmæssige rammer gælder i den forbindelse?

Ordfører fra partierne

Finn Winther, Konservative

Zahra Skov, SF

Kasper Svendsen, Venstre

Zara Bruun, Enhedslisten

Nikolaj Johansen, Radikale Venstre

Andreas Danielsen, Liberal Alliance

Hans Hansen, Danmarksdemokraterne

Randi Kjeldsen, Moderaterne

Gunner Olsen, Alternativet